2019. gada .februārī Noteikumi Nr.

Rīgā (prot. Nr. .§)

**Gaļas kazu snieguma pārbaudes kārtība**

Izdoti saskaņā ar Dzīvnieku audzēšanas un

ciltsdarba likuma [13. panta](https://likumi.lv/ta/id/225419-ciltsdarba-un-dzivnieku-audzesanas-likums#p12) pirmo daļu

1. Noteikumi nosaka specializēto gaļas šķirņu kazu un citu gaļas ražošanai audzējamo kazu (turpmāk – gaļas kazas) snieguma pārbaudes kārtību.

2. Snieguma pārbaudes gads sākas 1. janvārī un beidzas 31. decembrī.

3. Snieguma pārbaudi veic gaļas kazu audzēšanas saimniecībā (turpmāk – saimniecība), kurai ir noslēgta vienošanās par audzēšanas programmas īstenošanu ar šķirnes lauksaimniecības dzīvnieku audzētāju biedrību (turpmāk – biedrība), kas atzīta saskaņā ar normatīvajiem aktiem par šķirnes lauksaimniecības dzīvnieku audzētāju biedrības un krustojuma cūku audzētāju organizācijas atzīšanas kārtību, kā arī audzēšanas programmas apstiprināšanas kārtību.

4. Ganāmpulka īpašnieks:

4.1. pirms snieguma pārbaudes sākšanas Civillikumā noteiktajā kārtībā vienojas ar pārraugu par pārraudzības datu ieguvi, ja ganāmpulka īpašnieks pats to neveic savā ganāmpulkā;

4.2. snieguma pārbaudes laikā nodrošina datu ieguvi par visu vienam mērķim un vienā novietnē turētu gaļas kazu produktivitāti (turpmāk – pārraudzības dati) un eksterjeru (turpmāk – eksterjera vērtēšanas dati) ģenētiskās kvalitātes noteikšanai;

4.3. nodrošina atbilstošus apstākļus snieguma pārbaudes darba veikšanai un snieguma pārbaudes darba kontrolei.

5. Biedrība reģistrē, apkopo, apstrādā un uzglabā snieguma pārbaudes datus, kā arī nodrošina šo noteikumu 6. punktā minētās personas ar pārraudzības un eksterjera vērtēšanas datu uzskaites veidlapām.

6. Saimniecībā snieguma pārbaudes datus uzskaita persona, kura ir saņēmusi sertifikātu vai apliecību gaļas kazu pārraudzībai (turpmāk – pārraugs) vai sertifikātu gaļas kazu vērtēšanai (turpmāk – vērtēšanas eksperts) atbilstoši normatīvajiem aktiem par prasībām personām, kas nodarbojas ar lauksaimniecības dzīvnieku vērtēšanu, snieguma pārbaudi un pārraudzību, mākslīgo apsēklošanu, olšūnu un embriju transplantāciju.

7.  Pārraugs uzskaita šādus pārraudzības datus:

7.1. kazlēnam:

7.1.1. dzīvmasu piedzimstot;

7.1.2. dzīvmasu 50 dienu vecumā;

7.1.3. svēršanas datumu 50 dienu vecumā;

7.2. vaislas kazu mātei:

7.2.1. atnešanās datumu;

7.2.2. āža identifikācijas numuru;

7.2.3. auglību:

7.2.3.1. dzīvi dzimušo kazlēnu skaitu;

7.2.3.2. nedzīvi dzimušo kazlēnu skaitu.

8. Pārraugs pārraudzības datus uzskaita veidlapās un līdz nākamā snieguma pārbaudes gada 15. janvārim iesniedz biedrībā šo noteikumu [7. punktā](https://likumi.lv/ta/id/234589#p5) minētos pārraudzības datus par iepriekšējo snieguma pārbaudes gadu.

9. Vērtēšanas eksperts, ievērojot attiecīgās šķirnes audzēšanas programmu, uzskaita eksterjera vērtēšanas datus veidlapās, kuras 20 dienu laikā nosūta biedrībai.

10. Biedrība:

10.1. pēc pārraudzības un eksterjera vērtēšanas datu saņemšanas reģistrē tos mēneša laikā;

10.2. katru gadu līdz 1. februārim Lauksaimniecības datu centrā iesniedz pārraudzības datu kopsavilkumu par iepriekšējo snieguma pārbaudes gadu. Kopsavilkumā norāda šādu informāciju:

10.2.1. ganāmpulka reģistrācijas numuru;

10.2.2. gaļas kazu māšu skaitu;

10.2.3. auglību:

10.2.3.1. dzīvi dzimušo kazlēnu skaitu;

10.2.3.2. nedzīvi dzimušo kazlēnu skaitu.

12. Lauksaimniecības datu centrs mēneša laikā pēc šo noteikumu [10.2. apakšpunktā](https://likumi.lv/ta/id/234589#p11) minētā pārraudzības datu kopsavilkuma saņemšanas ievieto to savā tīmekļvietnē.

Ministru prezidents Arturs Krišjānis Kariņš

Zemkopības ministrs Kaspars Gerhards